作者：陈人杰
词牌/韵律：沁园春

paragraphs: 世路如秋，万里萧条，君何所之。
想鲈乡烟水，尚堪垂钓，虎丘泉石，尽可题诗。
橙弄霜黄，芦飘雪白，何处西风无酒旗。
经行地，有会心之事，好吐胸奇。
一邱封了要离。
问世上男儿今有谁。
但一尊相属，居然感慨，扁舟独往，可是嶔崎。
齐邸歌鱼，扬州跨鹤，风味浅深君自知。
匆匆去，算梅边春动，又是归期。